b"\n_START_ARTICLE_\nK\xc3\xb5risulgh\xc3\xa4\xc3\xa4lik\n_START_PARAGRAPH_\nK\xc3\xb5risulgh\xc3\xa4\xc3\xa4lik ehk lar\xc3\xbcngaalklusiil on sulgh\xc3\xa4\xc3\xa4lik, mis moodustatakse \xc3\xb5hu kinnipidamisega k\xc3\xb5ris. See kuulub k\xc3\xb5rih\xc3\xa4\xc3\xa4likute hulka.\n_START_SECTION_\nEesti keel\n_START_PARAGRAPH_\nEesti keele h\xc3\xa4\xc3\xa4lduses esineb k\xc3\xb5risulgh\xc3\xa4\xc3\xa4likut vaid \xc3\xbches k\xc3\xb5nekeelses eituspartiklis, mida on kirjutatud kujul mkmk (v\xc3\xb5ru keele vahenditega oleks seda v\xc3\xb5imalik kirja panna kujul \xc3\xb5q\xc3\xb5 v\xc3\xb5i \xc3\xa4q\xc3\xa4).\n_START_SECTION_\nV\xc3\xb5ru keel\n_START_PARAGRAPH_\nK\xc3\xb5risulgh\xc3\xa4\xc3\xa4lik on v\xc3\xb5ru keele t\xc3\xa4htis tunnus ja seda leidub seal v\xc3\xa4ga palju. V\xc3\xb5ru keeles on k\xc3\xb5risulgh\xc3\xa4\xc3\xa4lik peaaegu alati vaid s\xc3\xb5na l\xc3\xb5pus ja see kirjutatakse t\xc3\xa4hega q v\xc3\xb5i m\xc3\xb5nikord ka \xc3\xbclakomaga (v\xc3\xa4ljaj\xc3\xa4tmism\xc3\xa4rgiga) '. K\xc3\xb5risulgh\xc3\xa4\xc3\xa4lik on v\xc3\xb5ru keeles nimis\xc3\xb5na mitmuse, nt maaq, piniq (vrd ainsus maa, pini), tegus\xc3\xb5na k\xc3\xa4skiva k\xc3\xb5neviisi, nt tiiq, v\xc3\xb5taq ja paljude teiste grammatiliste kategooriate tunnus.\n_START_SECTION_\nSetu keel\n_START_PARAGRAPH_\nSamuti kui v\xc3\xb5ru keeles, esineb k\xc3\xb5risulgh\xc3\xa4\xc3\xa4lik ka setu keeles, kus v\xc3\xb5ib seda olla h\xc3\xa4\xc3\xa4lduses isegi rohkem kui v\xc3\xb5ru keeles.\n_START_SECTION_\nTeised keeled\n_START_PARAGRAPH_\nPeale v\xc3\xb5ru ja setu keele esineb k\xc3\xb5risulgh\xc3\xa4\xc3\xa4lik ka paljudes teistes maailma keeltes, nt araabia, malta ja mitmetes indiaani keeltes, aga ka soome keele h\xc3\xa4\xc3\xa4lduses (nt anna olla [annaq olla]) ja inglise, eriti Briti inglise k\xc3\xb5nekeeles (nt a little bit [\xc9\x99 liql biq]). Saksa keele h\xc3\xa4\xc3\xa4lduses v\xc3\xb5ib k\xc3\xb5risulgh\xc3\xa4\xc3\xa4likut kuulda s\xc3\xb5na alguses t\xc3\xa4ish\xc3\xa4\xc3\xa4liku ees, nt eins [qains]._NEWLINE_q-t\xc3\xa4hega kirjutatakse k\xc3\xb5risulgh\xc3\xa4\xc3\xa4lik peale v\xc3\xb5ru ja setu keele ka malta keeles.\n_START_SECTION_\nTranskriptsioon\n_START_PARAGRAPH_\nRahvusvahelistes keeleteaduslikes transkriptsioonides (IPA, soome-ugri keelte transkriptsioon jm) m\xc3\xa4rgitakse k\xc3\xb5risulgh\xc3\xa4\xc3\xa4likut tavaliselt erilise m\xc3\xa4rgiga, mis tuletab meelde ilma punktita k\xc3\xbcsim\xc3\xa4rki (\xca\x94)."